section_heading: Povijest
paragraph_text: Međutim, 22. rujna 1915. godine svega nekoliko tjedana nakon formiranja 12. armije, njemački glavni stožer odlučio je glavninu jedinica 12. armije premjestiti na Balkansko bojište radi formiranja nove 11. armije koja je trebala sudjelovati u invaziji na Srbiju. Jednako tako, na Balkansko bojište upućen je i stožer 12. armije koji je preuzeo zapovjedništvo nad novoformiranom 11. armijom. Stožer 12. armije koji je upućen na Balkan zamijenio je stožer rasformirane 1. armije koja se nalazila na Zapadnom bojištu. Novim zapovjednikom 12. armije postao je dotadašnji zapovjednik 1. armije general pješaštva Max von Fabeck s general poručnikom Hermannom von Kuhlom kao načelnikom stožera kojeg je u studenom 1915. na mjestu načelnika stožera zamijenio general bojnik Walter von Bergmann. Novo sjedište stožera bilo je i Lidi gdje se stožer nalazio sve do 9. listopada 1916. kada je 12. armija rasformirana. Tada je stožer 12. armije preuzeo zapovjedništvo nad 8. armijom kojom je do tada zapovijedao Otto von Below koji je pak preuzeo zapovjedništvo nad Grupom armija Below na Solunskom bojištu.